РЕГЛАМЕНТ (ЕС, ЕВРАТОМ) 2015/…
НА ЕВРОПЕЙСКИЯ ПАРЛАМЕНТ И НА СЪВЕТА

от …

за изменение на Протокол №3
относно статута на Съда на Европейския съюз

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 254, първа алинея и член 281, втора алинея от него,

като взеха предвид Договора за създаване на Европейската общност за атомна енергия, и по-специално член 106а, параграф 1 от него,

като взеха предвид искането на Съда,

като взеха предвид становището на Европейската комисия,

след предаване на проекта на законодателния акт на националните парламенти,

в съответствие с обикновената законодателна процедура[[1]](#footnote-1),

като имат предвид, че:

(1) Вследствие на постепенното разширяване на компетентността на Общия съд след неговото създаване броят на делата, с които той е сезиран, бележи трайно увеличение през годините, което с времето води до повишаване на броя на висящите пред този съд дела. Това оказва въздействие върху продължителността на производствата.

(2) Понастоящем продължителността на производствата не изглежда приемлива за страните, по-специално предвид изискванията, установени в член 47 от Хартата на основните права на Европейския съюз и в член 6 от Европейската конвенция за защита на правата на човека и основните свободи.

(3) Положението, в което се намира Общият съд, се дължи на структурни причини, свързани, наред с другото, с увеличаване на броя и разнообразието на правните актове на институциите, органите, службите и агенциите на Съюза, както и с обема и сложността на делата, с които е сезиран Общият съд, особено в областта на конкуренцията и държавните помощи.

(4) Ето защо следва да се предприемат необходимите мерки за справяне с това положение, като използването на предвидената в Договорите възможност за увеличаване на броя на съдиите в Общия съд би позволило в кратък срок да се намали както броят на висящите дела, така и прекомерната продължителност на производствата пред Общия съд.

(5) Като се има предвид вероятното развитие на работното натоварване на Общия съд, броят на съдиите следва да се определи на 56 в края на процес, включващ три етапа, като се приема, че в нито един момент в Общия съд не може да работят повече от двама съдии, назначени по предложение на една и съща държава членка.

(6) С цел бързото преодоляване на изоставането по висящите дела дванадесет допълнителни съдии следва да заемат постовете си …**[[2]](#footnote-2)\***

(7) През септември 2016 г. компетентността за разглеждането като първа инстанция на дела, свързани с публичната служба на Съюза, и постовете на седем съдии в Съда на публичната служба на Европейския съюз следва да се прехвърлят към Общия съд въз основа на предстоящо законодателно искане на Съда.

(8) През септември 2019 г. следва да заемат постовете си останалите девет допълнителни съдии. С цел осигуряване на разходна ефективност това не следва да води до наемането на допълнителни съдебни помощници или друг помощен персонал. Предприетите в рамките на институцията мерки за вътрешна реорганизация следва да гарантират ефективното използване на наличните човешки ресурси.

(9) Необходимо е да се адаптират по съответния начин разпоредбите на Статута на Съда на Европейския съюз относно частичното обновяване на състава на съдиите и генералните адвокати, което се извършва на всеки три години.

(10) Поради това Протокол № 3 относно статута на Съда на Европейския съюз следва да бъде съответно изменен,

ПРИЕХА НАСТОЯЩИЯ РЕГЛАМЕНТ:

Член 1

Протокол № 3 относно статута на Съда на Европейския съюз се изменя, както следва:

1) Член 9 се заменя със следното:

„*Член 9*

Когато съставът на съдиите се обновява частично на всеки три години, се заменят половината от броя на съдиите. Ако съдиите са нечетен брой, броят на съдиите, които се заменят, е равен последователно на числото, представляващо половината съдии плюс един, а при следващото подновяване — на числото, представляващо половината съдии минус един.

Първа алинея се прилага и при частичното обновяване на състава на генералните адвокати на всеки три години.“

2) Член 48 се заменя със следното:

„*Член 48*

Общият съд се състои от:

а) 40 съдии, считано от …**[[3]](#footnote-3)\***;

б) 47 съдии, считано от 1 септември 2016 г.;

в) по двама съдии от държава членка, считано от 1 септември 2019 г.“.

Член 2

Мандатът на допълнителните съдии в Общия съд, назначени съгласно член 48 от Протокол №3 относно статута на Съда на Европейския съюз, се определя, както следва:

а) мандатът на шестима от дванадесетте допълнителни съдии, назначени от …**[[4]](#footnote-4)\***, изтича на 31 август 2016 г. Тези шестима съдии се подбират чрез жребий. Мандатът на останалите шестима съдии изтича на 31 август 2019 г.;

б) мандатът на трима от седемте допълнителни съдии, назначени от 1 септември 2016 г., изтича на 31 август 2019 г. Тези трима съдии се подбират чрез жребий. Мандатът на останалите четирима съдии изтича на 31 август 2022 г.;

в) мандатът на четирима от деветимата допълнителни съдии, назначени от 1 септември 2019 г., изтича на 31 август 2022 г. Тези четирима съдии се подбират чрез жребий. Мандатът на останалите петима съдии изтича на 31 август 2025 г.

Член 3

Настоящият регламент влиза в сила в деня след публикуването му в *Официален вестник на Европейския съюз.*

Настоящият регламент е задължителен в своята цялост и се прилага пряко във всички държави членки.

Съставено в … на …

За Европейския парламент За Съвета

Председател Председател

1. Позиция на Европейския парламент от 15 април 2014 г. (все още непубликувана в Официален вестник) и позиция на Съвета на първо четене от 23 юни 2015 г. (все още непубликувана в Официален вестник). [↑](#footnote-ref-1)
2. \* OВ: моля да попълните „ през септември 2015 г.“ или „от влизането в сила на настоящия регламент“, ако датата на влизане в сила на настоящия регламент е след 31 август 2015 г. [↑](#footnote-ref-2)
3. \* OВ: моля да попълните „1 септември 2015 г.“ или датата на влизане в сила на настоящия регламент, ако тя е след 31 август 2015 г. [↑](#footnote-ref-3)
4. \* OВ: моля да попълните „1 септември 2015 г.“ или датата на влизане в сила на настоящия регламент, ако тя е след 31 август 2015 г. [↑](#footnote-ref-4)